**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2018. október 15. (hétfő) 17 óra 45 perc**

**Meghívottak:** Tegzes Endre elnök, Honti Zoltán, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Fodor Attila, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, Fülöpp Miklós osztályvezető, Diószeghy Tünde Öregiskola Közösségi Ház és Könyvtár intézményvezetője

**Megjelentek:** Tegzes Endre elnök, Honti Zoltán, dr. Szabó András, Erdélyi Zoltán, Horváthné Holéczy Katalin*,* Kiszelné Mohos Katalin polgármester, Bánóczi Margit képviselő, Fodor Attila képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, Fülöpp Miklós osztályvezető, Kántor Ágnes NATÜ intézményvezető, Diószeghy Tünde Öregiskola Közösségi Ház és Könyvtár intézményvezetője

**Tegzes Endre elnök**: Tisztelettel és szeretettel köszöntöm a megjelenteket. Előzetesen szeretném megadni a szót dr. Szabó Andrásnak, mert egy bejelentést szeretne tenni.

**dr. Szabó András**: Tisztelt Bizottság. Mint ahogy azt írásban is benyújtottam, szeretném jelezni, hogy a holnapi naptól lemondok mandátumomról magán jellegű problémák miatt, kérem lemondásom tudomásul vételét.

**Tegzes Endre elnök**: Köszönöm szépen. Végtelenül sajnáljuk, viszont az eddigi munkát köszönjük.

Megállapítom, hogy a bizottság 5 fővel határozatképes. Négy napirendi pontunk van, a negyedik napirendi pont tárgyalására zárt ülésen kerül sor. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**62/2018. (X. 15.) HATÁROZATA**

**Tárgy**: **A Pénzügyi és településfejlesztési bizottság 2018. október 15-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2018. október 15-i ülésén az alábbi napirendi pontokat tárgyalja:

***Nyílt ülés:***

1. **Döntés a 2018. szeptember 1-én bekövetkezett, ebr42 425 098 számon nyilvántartott vis maior eseményre vonatkozóan támogatási kérelem benyújtásáról és a szükséges önrész biztosításáról**
2. **Döntés az Öregiskola Közösségi Ház és Könyvtár szabadtéri rendezvényein a helypénz irányadó mértékéről**
3. **Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről**

***Zárt ülés:***

1. **Egyezségi ajánlat a Nagykovácsi belterület 133 hrsz. alatt nyilvántartott ingatlan terhére túlkerített területrészre**

**Határidő:** azonnal

**Felelős:** PB elnöke

**1. napirendi pont**

**Döntés a 2018. szeptember 1-én bekövetkezett, ebr42 425 098 számon nyilvántartott vis maior eseményre vonatkozóan támogatási kérelem benyújtásáról és a szükséges önrész biztosításáról**

**Tegzes Endre elnök:** Átadom a szót az előadónak, Fülöpp Miklós osztályvezető úrnak, hogy röviden ismertesse az előterjesztést.

**Fülöpp Miklós osztályvezető:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Horváthné Holéczy Katalin**: Elhangzott, hogy ideiglenes, majd véglegesen kell helyreállítani. Az előzetes helyre állításnak milyen költsége van?

**Fülöpp Miklós osztályvezető:** Az előzetes helyreállításnak a költségeiről a holnapi napon kapunk egy árajánlatot, én 1-2 milliós nagyságrendre becsülném.

**Tegzes Endre elnök:** Köszönöm. Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**63/2018. (X. 15.) HATÁROZATA**

**Tárgy: Döntés a 2018. szeptember 1-jén bekövetkezett, ebr42 425 098** **számon nyilvántartott vis maior eseményre vonatkozóan támogatási kérelem benyújtásáról és a szükséges önrész biztosításáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy határozott, hogy vis maior támogatás címen pályázatot nyújt be a Belügyminisztériumhoz.

A káresemény megnevezése: A 2018. szeptember 1-én hirtelen lezúduló, intenzív és nagy mennyiségű csapadékhullás kárt okozott önkormányzati tulajdonú ár- és belvízvédelmi létesítményekben. Az Ördögárok-patak mederoldala a Rákóczi utcai becsatlakozástól a Dózsa György utcáig (hrsz. 455), 60 méteres szakaszon sérült, egyes szakaszokon leomlott. Ennek hatására az út (Kolozsvár köz, hrsz. 415) szegélyköve és az út széle meglazult, megsüllyedt. A burkolt út alámosódott, ami a közúti közlekedés biztonságát, valamint a közműveket veszélyezteti. Az út védelmének érdekében a mederoldalt ideiglenes megtámasztással kell ellátni. A Polgármester 2018. szeptember 4-én védelmi készültséget rendelt el, és ezzel egy időben elrendelte a védekezési munkák megkezdését. A sérült útszakasz részleges zárása 2 méteres szélességben megtörtént.

A káresemény forrásösszetétele:

|  |  |  |
| --- | --- | --- |
| Megnevezés | 2019. év | (%) |
| Saját forrás (Ft) | 2.260.740 | 10 |
| Biztosító kártérítése (Ft) | 0 | 0 |
| Egyéb forrás (Ft) | 0 | 0 |
| **Vis maior támogatási igény (Ft)** | **20.346.657** | **90** |
| Források becsült költsége összesen (Ft) | 22.607.397 | 100 |

A károk helyreállításának szakértő által becsült költsége 22.607.397,- forint, melynek fedezetét az Önkormányzat a megjelölt saját forrás erejéig tudja biztosítani.

A Képviselő-testület a támogatáshoz szükséges 2.260.740,- forint önerőt az Önkormányzat 2019. évi költségvetésének terhére biztosítja.

Nagykovácsi Nagyközség Önkormányzatának Képviselő-testülete kijelenti, hogy a káreseménnyel érintett vagyonelem az Önkormányzat tulajdonát képezi. A káresemény tárgya egyrészt ár- és belvízvédelmi vízilétesítmény, ami a felszíni csapadékvíz-elvezetés kötelező feladatának ellátását szolgálja. Kár keletkezett másrészt önkormányzati tulajdonban lévő közútban is, ahol az Önkormányzat kötelező feladata annak közlekedésre alkalmas állapotban tartása.

További nyilatkozatok:

* A rendkívüli időjárás okozta káresemény önkormányzati tulajdonban lévő épületet nem érint, a bejelentés önkormányzati tulajdonban lévő építményre: ár- és belvízvédelmi vízilétesítményre, valamint lakóútra vonatkozik. Az Önkormányzat e típusú vagyontárgyakra vonatkozóan biztosítással nem rendelkezik, így a káreseményre biztosítási összeget nem igényelt.
* Az önkormányzat a megrongálódott építményeket önerőből helyreállítani nem tudja.
* Vállalja a költséghatékonyság és a megvalósíthatóság szempontjaira tekintettel történő helyreállítást.
* Az önkormányzat más – a tulajdonában lévő – vagyontárggyal a feladatát nem tudja ellátni.

A Képviselő-testület felhatalmazza a Polgármestert a pályázat benyújtására.

**Határidő**: azonnal

**Felelős:** Polgármester, Jegyző

**2. napirendi pont**

**Döntés az Öregiskola Közösségi Ház és Könyvtár szabadtéri rendezvényein a helypénz irányadó mértékéről**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm szépen. Kérdezem, hogy van-e kérdés, hozzászólás a témakörhöz kapcsolódóan.

**Horváthné Holéczy Katalin:** Azt szeretném kérdezni, hogy ezek az árak honnan jöttek. Esetleg más településen is ennyit kérnek? De az is felmerült bennem, hogy pl. egy vattacukor árus meg tud-e keresni napi 20 ezer Ft-ot.

**Diószeghy Tünde intézményvezető**: Tizenegyedik éve tartunk szabadtéri rendezvényeket, és eddig ugyan született egy közterület használati testületi döntés, azonban abban nem volt leszabályozva ez a kérdés. Viszont évek óta az volt a bevált gyakorlat, hogy az én döntésem alapján születtek a megállapodások az árusokkal. Azonban előfordult, hogy azt mondták, nem kerestek annyit, ezért nem fizetik ki a helypénzt, és ezt mi el szeretnénk kerülni. Ezért azt vezettük be, hogy előre utalással kell fizetni, és ehhez kellene a testületi döntés. Ezért javasoltam, hogy legyen leszabályozva mindenképpen a testület által, hozzáteszem, a településeken általában az a gyakorlat, hogy nincs leszabályozva. Ez egy nagyon sokrétű dolog, nem mindegy, hogy mennyi árut adnak el, gyermekjáték esetén, hogy mekkora belépőt szednek stb. Az előterjesztésben meghatározott árak középárak. De az még mindig fennáll, hogy a 20 és 50 m2 közötti szabályozást hogyan alakítsuk ki. Sokféle probléma merül fel, de ez minden településen megjelenik, mindenhol kezelni kell. Erről nagyon sokat beszélgetünk különböző fórumokon. A héten részt veszek egy Pest megyei fórumon, és szeretném is jelezni, hogy e miatt a testületi ülésen nem tudok részt venni.

**dr. Szabó András:** Én javasolnám, hogy olyan döntés szülessen, amit évente felül kell vizsgálni, és akkor minden évben újra lehet gondolni.

**Tegzes Endre elnök:** Ezzel én teljes mértékben egyet értek.

**Horváthné Holéczy Katalin**: Ha nem tudjuk előre megbecsülni, hogy ez milyen hatással van az előző évihez képest, akkor pl. az Adventi vásárnál hasonlítsuk össze a tavalyi bevételt az idei bevétellel.

**Honti Zoltán**: Nekem egy dologgal van problémám, a javaslatban szerepel, hogy „vendéglátós árusok 10 m2 felett áram és vízigénnyel bruttó 50.000,-Ft/nap”. Nekem nem is az árral van problémám, hanem azzal, hogy a 11. m2 is 50 ezer és a 110. m2 is 50 ezer. Az ilyet úgy szokták meghatározni, hogy 10 m2 felett, de bizonyos m2-enként. Erre a mondatra valami konkrétabbat kellene kitalálnunk.

**dr. Szabó András:** Azt javaslom, hogy tegyük bele azt a mondatot, hogy a megadott kategóriáktól eltérő esetekben egyéni elbírálás születik.

**Tegzes Endre elnök**: Éppen ezt akarjuk elkerülni.

**Erdélyi Zoltán**: Gyakorlati szempontból azt javasolnám, hogy 10 m2-ig maradjon az összeg és e felett minden megkezdett 5 m2-ért további 5 ezer Ft legyen.

**Tegzes Endre elnök**: Köszönöm. Úgy látom, intézményvezető asszony is elfogadja ezt a megoldást. Kérdezem, hogy van-e további kérdés, észrevétel, nincs. Akkor a határozati javaslatról az elhangzott módosítással együtt szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**64/2018. (X. 15.) HATÁROZATA**

**Tárgy: Döntés az Öregiskola Közösségi Ház és Könyvtár rendezvényein a helypénz irányadó mértékéről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy az Öregiskola Közösségi Ház és Könyvtár szabadtéri rendezvényein helypénzként fizetendő díjakat az alábbiak szerint határozza meg:

**kézműves árusok**

egész napos rendezvény bruttó 7000,-Ft/1 nap

egész napos rendezvény bruttó 10.000,-Ft/2 nap

fél napos rendezvény bruttó 5000,-Ft/1 félnap,

fél napos rendezvény bruttó 8000,-Ft/2 félnap,

**vendéglátós árusok**

10 m2-ig áram és vízigénnyel bruttó 20.000,-Ft/nap,

10 m2 felett naponta bruttó 20.000,- Ft és minden megkezdett 5 m2 után további 5000,-Ft

**sport- és szabadidős játékok üzemeltetői**

bruttó 30.000,-Ft/nap

A beszedett helypénz az Öregiskola Közösségi Ház és Könyvtár bevételét képezi.

**Határidő**: folyamatos

**Felelős:** Intézményvezető

**3. napirendi pont**

**Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, van-e kérdés, hozzászólás?

**Horváthné Holéczy Katalin**: Annyi észrevételem lenne, hogy azon túl, hogy nagyon dicséretes a kezdeményezés, és rövid időn belül remélhetőleg elkészül ez a játszótér, de azon túl sokat nem vállalnak. Tulajdonképpen az önkormányzat civil alapjából és jótékonysági bevételből vállalják, hogy növényzettel ellátják, fejlesztik a játszó eszközöket, ezt én nem érzem nagyon erős vállalásnak.

**Tegzes Endre elnök**: Ezzel ők szembesültek, hogy ez egy nagyon nagy vállalás volt, amit a kezdet kezdetén még ők sem gondoltak. De én azt mondom, akkor sincs semmi baj, vegyék birtokba a gyerekek, nagyon komoly érték szerintem. A környezete viszont most tragédia a Rákóczi utca felújítása miatt.

**Bánóczi Margit:** Én egyetértek Holéczy Katalinnal, az első bekezdésben az van, hogy az Egyesületnek a jövőben is részt kell vennie a játszótér üzemeltetési-fenntartási feladataiban. A második bekezdésben az szerepel, hogy a napi rutin elvégzésére nincs idejük. De nem is naponta kell szerintem egy játszóteret ellenőrizni, hanem heti és havi rendszerességgel. Ugyancsak egyet kell értenem azzal is, hogy az önkormányzati civil pályázatból tovább fejlesztik, plusz megtörténik az, hogy az önkormányzat fogja fenntartani, így ezt a feladatot is magunkra vállaltuk.

**Tegzes Endre elnök:** Már ezt akkor tudtuk, amikor erről a témáról döntöttük, csak nem tudtuk behatárolni.

**Kántor Ágnes intézményvezető:** Csak annyit szeretnék hozzá tenni, hogy azért az elmúlt egy-két évben a játszótereken komoly munkát folytattunk. Van napi feladat is a kijelölt gondnokoknak, és jogszabály írja elő a havi, negyedéves, féléves nagy karbantartásokat, aminek azért előre nem lehet tudni a költségeit. Nyilvánvaló, a gyerekek használják a játszóteret, pont azért vagyunk, hogy olyan szinten legyen karban tartva, hogy hosszú ideig minimális költséggel használható legyen.

**Tegzes Endre elnök:** Ha az Arany János utcai játszótér biztonságos elkerítését összehasonlítanám ezzel, akkor azt kell mondanom, ez nincs rendesen elkerítve. A másik, hogy akik oda viszik a gyerekeiket, és látnak valami veszélyes dolgot, biztos, hogy azonnal fogják jelezni a hivatalnak.

**Horváthné Holéczy Katalin:** Egy kicsit összefoglalva, az lett, amit annak idején Erdélyi Zoltán mondott, nem vállalják az üzemeltetést és most eldönthetjük, hogy akarjuk-e, hogy legyen ez a játszótér, vagy sem. Körülbelül most erről kell döntenünk, ha ki akarom sarkítani.

**Tegzes Endre elnök:** Én azt mondom, hogy inkább örülök ennek a játszótérnek, attól függetlenül, hogy mivel jár, ezt nekünk vállalni kell, és én úgy érzem, hogy ezt vállaltuk.

**dr. Szabó András**: Én is azt gondolom, hogy egyáltalán nem rossz döntés, egy falu életét alapvetően az határozza meg, hogy emberek összeállnak, csinálnak valamit, és e mellé az önkormányzat oda áll. Mert ez példa. Én azt gondolom, vállaljuk fel, támogassuk azt, hogy a faluban az emberek összefognak, és csinálnak valamit a köz érdekében.

**Horváthné Holéczy Katalin:** Én is ezt akartam mondani, hogy a másik oldalon azt kell figyelembe venni, hogy ők meg beletették a pénzt.

**Tegzes Endre:** Köszönöm. Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy** **Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatokat hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**65/2018. (X. 15.) HATÁROZATA**

**Tárgy: Döntés a 03 helyrajzi számú önkormányzati tulajdonú ingatlanon kialakított játszótér önkormányzati fenntartásba és üzemeltetésbe vételéről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy 03 helyrajzi szám alatt nyilvántartott, „kivett vízmű” ingatlan-nyilvántartási megnevezésű önkormányzati tulajdonú ingatlan 800 m2 alapterületű ingatlanrészén a Nagykovácsi Ófaluért Egyesület által kialakított játszóteret önkormányzati fenntartásba veszi, üzemeltetését pedig a Nagykovácsi Településüzemeltetési Intézmény látja el abban az esetben, ha

- a zárható vízóraakna elkészül és átvételre került a DMRV Zrt. által, és

- a megfelelő vastagságú ütéscsillapító homokréteg kialakításra kerül, és

- a játszótér füvesítése és a tervezett fák elültetése megtörténik, valamint

- a játszótér és a játszóeszközök megfelelő minősítésű TÜV felülvizsgálata rendelkezésre áll.

A Nagykovácsi Ófaluért Egyesülettel kötendő megállapodás lényeges tartalmi elemeként az Egyesület az alábbi vállalásokat teszi:

* évente legalább két alkalommal tematikus, adott ünnephez kötött gyermekrendezvény lebonyolítása,
* játszóeszközök folyamatos fejlesztése önkormányzati civil pályázati alapból és jótékonysági bevételből,
* terület további növényzettel ellátása önkormányzati civil pályázati alapból és jótékonysági bevételből,
* évi egy alkalommal családi karbantartási nap megszervezése a játszóeszközök állagmegóvása érdekében,
* az egyéb, civil szervezetek számára kiírt pályázatokat folyamatos figyelemmel kísérése (játszóeszköz-fejlesztés, növénytelepítés tárgykörben).

Felhatalmazást kap a polgármester és a jegyző a további szükséges intézkedések megtételére.

**Határidő:** a feltételek teljesítése, illetve folyamatos

**Felelős:** polgármester, jegyző

**Tegzes Endre elnök:** Köszönöm.Van-e további hozzászólás, kérdés?

**Kiszelné Mohos Katalin polgármester:** Még a nyílt ülés végén szeretnék egy örömteli hírt elmondani, Nagykovácsi elnyerte a családbarát címet, amit a bizottságnak is köszönhetünk. Azt gondolom, hogy ilyen és ehhez hasonló döntéseinknek köszönhetjük ezt, mindenkinek köszönöm azt a munkát, amit ennek érdekében végzett.

**Tegzes Endre elnök:** Köszönöm. Úgy látom, nincs több hozzászólás, akkor a Pénzügyi bizottság nyílt ülését 18 óra 33 perckor lezárom. Zárt üléssel folytatjuk.

K.m.f.

Honti Zoltán Tegzes Endre

tag elnök